Drømmen om Zlatan knust for RBK – ble for små mot Austria Wien

TRONDHEIM (VG) (Rosenborg-Austria Wien 1-2, 2-4 sammenlagt) Snipp, snapp, snute – drømmen om Europa League er også ute. Rosenborg ble et par nummer for små mot forrige sesongs tabelltreer i Østerrike.

Oppdatert 25. august 2016

Artikkelen er over fire år gammel

– Rosenborg er rett og slett ikke gode nok, konkluderte Max-kommentator Kenneth Fredheim og fikk støtte fra sidemann Tor Ole Skullerud.

– Det er den brutale dommen, la han til.

Rosenborg-trener Kåre Ingebrigtsen beskriver følelsen som «forferdelig» på pressekonferansen på Lerkendal etter 1-2-tapet mot Austria Wien.

– Vi hadde fryktelig lyst til å være med i Europa. Vi skulle gjerne ha prestert bedre. Dette er noe av det dårligste vi har gjort på hjemmebane. Vi er fryktelig skuffet, sier Rosenborg-trener Kåre Ingebrigtsen på pressekonferansen på Lerkendal.

– Må dere erkjenne at RBK ikke er gode nok til å spille i Europa, eller er det bare dagens prestasjon som ødelegger? spør VG.

– Vi var jo fryktelig nære mot APOEL, og da hadde vi vært videre, men over to kamper nå har Austria Wien vært bedre enn oss. Og da må vi erkjenne at vi ikke er gode nok til å være med i Europa. Så enkelt er det.

– Dere har et jevnt bra lag, men savner du en ener – for å kunne skape enda mer?

– Ja, vi savner jo det jo litt. Men vi har jo hatt to sånn, og begge er skadet. Så det gjør jo noe med oss. Vi har så mange gode spillere at vi burde ha klart det.

Kunne tjent 50 mill.

Etter 70 minutter av kveldens Lerkendal-match var løpet kjørt. Da gikk Austria Wien opp i 2-1 – og den scoringen illustrerer også at det er et stykke opp til de nest beste i Europa for Rosenborg.

Les kampreferat her

Der Austria Wien-spiss Olarenwaju Kayode viste råskap, fart og avslutningsteknikk, så var ikke Jørgen Skjelvik på høyde av situasjonen. Han ble lurt, og Kayode kunne danse foran egne fans ti minutter etter at Christian Gytkjær hadde skutt RBK inn i kampen igjen fra straffemerket.

UTSLÅTT: RBK-spiss Christian Gytkjær innser at slaget er tapt, mens Austria Wien jubler for 2-1-scoringen. Foto: Ned Alley NTB scanpix

En heller småkjedelig første omgang ble avløst av en innholdsrik affære etter hvilekvarteret.

Først var det Gytkjær som misset alene med Austria Wien-keeper Robert Almer, så tok østerrikerne ledelsen etter et frispark som Fredrik Midtsjø var alt annet enn enig i. RBK så ferdige ute, men en hands i straffefeltet gjorde at Gytkjær kunne utligne.

Men da Kayode demonstrerte ferdigheter, fysikk og eleganse, så var det slutt. Selv om det både smalt i tverrliggeren og Gytkjær fikk nok en kjempesjanse.

Drømmen om å møte Zlatan Ibrahimovic og Manchester United i Europa League ble bare det – en drøm. RBK kunne tjent opp mot 300 millioner kroner ved å ta seg til Champions League. Europa League ville gitt rundt 50 millioner kroner.

Nå går trønderne høsten i møte med litt mindre cash i banken, og med vissheten om at det er et stykke til Europa-toppen: Austria Wien ble nummer tre i Østerrike forrige sesong, 15 poeng bak ligamester Salzburg.

CL-Solbakken: – Ut av kroppen-opplevelse

Speaker annonserte «høstens viktigste kamp» på Lerkendal, omtrent samtidig som Champions League-gruppespillet ble trukket i Monaco, og glisne tribuner forteller at trønderne lengter etter noe mer enn Austria Wien.

Rosenborg klarte sjelden å få frem de gode minnene fra sine mange store kvelder i Europa. Et par halvsjanser og en suser fra Fredrik Midtsjø i første omgang, men det var ikke så mye som gledet Kåre Ingebrigtsen der han sto i det ene hjørnet av «teknisk sone».

Han måtte innse at det var Austria Wien som skapte de største sjansene på Lerkendal i første omgang.

Ekspert om Solbakken: – Unik prestasjon

Det hjalp ikke akkurat at landslagsspiller Pål André Helland satte seg på gresset midtveis i første omgang. Han gikk ut med det som trolig er en lysestrekk, og det er naturligvis også dårlig nytt for landslagssjef Per-Mathias Høgmo.

UT: Pål André Helland måtte ut etter 23 minutter med det som trolig er en lyskestrekk. Foto: Ned Alley NTB scanpix

Privatkampen mot Hviterussland 31. august og VM-kvalifiseringskampen mot Tyskland 4. september stå i fare for kantspilleren.

Første oppgjør: Reginiussen scoret på overtid

Publisert: 25.08.16 kl. 20:49 Oppdatert: 25.08.16 kl. 22:36